《偈二首 其二》
宋代·释守珣

如来禅，祖师道，切忌将心外边讨。从门所得即非珍，特地埋藏讨里宝。

禅家流，须及早，拨动祖师关捩，抖擞多年布袄。是非毁誉付之空，竖阔横长浑恰好。

君不见寒山老，终日嬉嬉，长年把扫。人问其中事若何，入荒田不拣信手拈来草。

作者简介：释守珣（一○七九～一一三四），俗姓施，安吉州（今浙江吴兴）人。初与佛鉴在蒋山分座说法。出住庐陵之禾山。退藏故里，道俗迎居天圣。后徙安吉何山及天宁。称佛灯守珣禅师，为南岳下十五世，太平勤禅师法嗣。高宗绍兴四年卒，年五十六。《嘉泰普灯录》卷一六、《五灯会元》卷一九有传。今录诗四十二首。